Réttarhöld yfir söngvaranum, lagahöfundinum og framleiðandanum R. Kelly hefjast í New York í dag. Kelly sætir ákæru fyrir mörg og margvísleg kynferðisbrot.
R. Kelly, sem eitt sinn var kallaður konungur R&B, er ákærður fyrir fjölda kynferðisbrota gegn táningsstúlkum og ungum konum en sumar þeirra hafi hann haldið sem kynlífsþræla. Sömuleiðis er Kelly ákærður fyrir kynferðislega misnotkun á barni, mannrán og mansal. Málin í New York tengjast sex manneskjum, þar á meðal söngkonunni Aaliyah sem Kelly giftist 1994, þegar hún var fimmtán ára og hann 27.
Búist er við að réttarhöldin taki um það bil mánuð en Kelly á þunga refsingu yfir höfði sér verði hann fundinn sekur. Kelly hefur alltaf haldið fram sakleysi sínu. Sjö karlar og fimm konur skipa kviðdóminn sem sker úr um sakleysi eða sýknu Kellys. Nöfnum þeirra er haldið leyndum og þeim haldið í einangrun meðan á réttarhöldunum stendur.
Saksóknarar hafa undirbúið málið líkt og gert er gagnvart skipulagðri glæpastarfsemi. Enda er litið svo á að brot Kellys hafi verið þaulskipulögð með fulltingi umboðsmanna og fleira fólks í nánasta starfsliði hans. Einnig er ætlunin að kviðdómurinn heyri vitnisburð fjölda fólks vegna brota sem Kelly er sakaður um að hafa framið á árabilinu 1991 til 2018 en ekki er ákært fyrir.
Réttarhöld hefjast yfir Kelly í Illinois-ríki að loknum réttarhöldunum í New York.